25/01/2019 | Administración LocalMunicipal
A Coruña
Secretaría Xeral
Información pública

A N U N C I O A Alcaldía-Presidencia, con data 10 de xaneiro de 2019, ditou o seguinte DECRETO: “DECRETO POLO QUE SE MODIFICA A ESTRUTURA DA ADMINISTRACIÓN MUNICIPAL EXECUTIVA, SE MODIFICA A DIRECCIÓN DE ESPAZO PÚBLICO E MOBILIDADE En virtude do establecido polo Título X da Lei 7/85, do 2 de abril, de Bases do Réxime Local, o Regulamento Orgánico Municipal (ROM) deste Concello (BOP do 13 de decembro de 2004), regula os niveis esenciais da organización municipal. De acordo co disposto no artigo 122 do ROM, corresponde a esta Alcaldía establecer a organización e estrutura da Administración executiva do Concello. O marco da actual configuración das Áreas Municipais de Xestión foi establecido polo Decreto de 18 de xuño de 2015. A organización administrativa actualmente existente é a resultante da Relación de Postos de Traballo e organigramas aprobados, que serven de referencia a esta resolución. O citado Decreto de 18 de xuño de 2015 estableceu a estrutura municipal executiva mediante a creación de tres Direccións, ás que se engadiu, por Decreto de 7 de outubro, a Dirección de Economía e Facenda, que por Decreto de 15 de xuño de 2016 pasou a denominarse Dirección de Economía, Facenda e Administración. O Decreto de 15 de decembro de 2015 creou a Dirección de Apoio á Área de Rexeneración Urbana e Vivenda, que foi modificada polo Decreto de 15 de xuño de 2016 e Decreto de 26 de decembro de 2016, creando este último unha nova dirección dentro da área de Rexeneración Urbana e Dereito á Vivenda que se encarga dos servizos de Infraestruturas, Rehabilitación e Mobilidade, adaptando a Dirección de Apoio á Área de Rexeneración Urbana e Vivenda que pasou a chamarse Dirección da Área de Rexeneración Urbana, con alteración das funcións e atribucións que ostenta cada unha. Neste momento, e toda vez que os principais obxectivos da Área de Rexeneración Urbana, Dereito á Vivenda e Mobilidade Sostible foron abordados de manera satisfactoria (peonalización da Cidade Vella, a rede de carrís bici e a regularización do espazo público coa Ordenación Singular de Terrazas na zona centro), cómpre redirixir os esforzos cara outros retos de gran relevancia para a cidade: os proxectos de obra de integración urbana da Estación Intermodal, os proxectos de obra dos diferentes equipamentos integrados nas remodelacións dos Mercados Municipais, tramitación e desenvolvemento dos proxectos de obra financiados con fondos EIDUS, e a impulsión dos Sistemas de Información Territorial do Concello, alleos ao Servizo de Mobilidade. Esta Dirección de Área conserva as atribucións delegadas con carácter xeral por esta Alcaldía a todas as Direccións de Área, adaptadas aos servizos baixo a súa dependencia. Por todo iso e de conformidade co disposto nos artigos 122 e seguintes do Regulamento Orgánico Municipal, RESOLVO: De acordo co disposto no Decreto desta Alcaldía de data 18 de xuño de 2015, nos artigos 125 a 138 do ROM, e nas diferentes organigramas administrativos vixentes que establecen a estrutura dos diferentes servizos municipais, a estrutura da Administración Municipal Executiva do Concello complétase co establecido nos números seguintes: Primeiro. –Conforme ao establecido no artigo 129 do ROM, dentro da Área de Rexeneración Urbana e Dereito á Vivenda, modificar a denominación da Dirección de Área de Espazo Público e Mobilidade que pasará a chamarse Dirección de Área de Espazos Públicos e Equipamentos. Segundo. –Da Dirección de Área de Espazos Públicos e Equipamentos. dependerá a seguinte estrutura administrativa: 1.–Servizo de Infraestruturas.2.–Servizo de Edificación.3.–Departamento de Sistemas de Información Territorial. Así mesmo, asumirá as funcións que a/o Tenente de Alcalde da área lle encomende en relación con outras materias cuxa xestión lle fora atribuída. Terceiro. –Manter a delegación de atribucións da Alcaldía realizadas no Decreto de 26 de decembro de 2016 na persoa titular da Dirección da Área. Cuarto. –Dar conta do presente Decreto á Xunta de Goberno Local para que tome coñecemento do cambio de denominación e estrutura da Dirección de Área, en canto órgano titular para o nomeamento de titulares de órganos directivos. Quinto. –Notifíquese este Decreto aos titulares das Áreas de Xestión e Servizos Municipais e publíquese no Boletín Oficial da Provincia, para os efectos previstos no artigo 9.3 da Lei 40/2015, do 1 do outubro, de Réxime Xurídico do Sector Público, e dese conta ao Pleno. Casas Consistoriais da Coruña, a dez de xaneiro de 2019. O ALCALDE, D. Xulio Ferreiro Baamonde. Asdo.” A Coruña, 22 de xaneiro de 2019. O ALCALDE P. D., D.ª María Eugenia Vieito Blanco